Με ένα πρωτότυπο βίντεο που παραπέμπει σε ταινία δράσης αποφάσισε να ευχηθεί φέτος Καλά Χριστούγεννα στους πολίτες η Ελληνική Αστυνομία.

Πυροτεχνουργοί, ρομπότ, ΜΑΤ, σκύλοι, άνδρες της ΟΠΚΕ, τροχονόμοι, ΕΚΑΜ και ένα ελικόπτερο επιστρατεύονται για τις ανάγκες του φετινού βίντεο, που ξεκινά με έναν υποτιθέμενο συναγερμό και διάφορες υπηρεσίες της ΕΛ.ΑΣ. να ανταποκρίνονται σε αυτόν.

Αυτό που αρχικά μοιάζει με μια μεγάλη επιχείρηση εξουδετέρωσης ενός ύποπτου πακέτου εξελίσσεται τελικά σε μια ομαδική, συντονισμένη προσπάθεια να ανάψουν τα λαμπάκια ενός χριστουγεννιάτικου δέντρου. Το βίντεο τελειώνει με την νυχτερινή πτήση ελικοπτέρου πάνω από το δέντρο κι έναν άντρα των ΕΚΑΜ να κατεβαίνει με σχοινί έχοντας στη ζώνη του περασμένο ένα αστέρι, για να το βάλει στην κορυφή του δέντρου.

«Χρόνια πολλά είπαμε; Δεν είπαμε... Σας ευχόμαστε Χρόνια Πολλά και Καλές Γιορτές με ένα νέo Χριστουγεννιάτικο video», έγραψε η ΕΛ.ΑΣ. σε σχετικό της μήνυμα στο Twitter.

Δείτε το βίντεο: